Χριστόφορος της Έσσης

Ο Χριστόφορος (γερμ.: Christoph, 14 Μαΐου 1901 - 7 Οκτωβρίου 1943) από τον Οίκο της Έσσης του κλάδου Κάσσελ-Ρούμπενχαϊμ, ήταν πρίγκιπας της Έσσης-Κάσσελ.

Βιογραφία
Ο Χρίστοφ-Ερνστ-Άουγκουστ γεννήθηκε στη Φρανκφούρτη και ήταν ο πέμπτος γιος του Φρειδερίκου-Καρόλου τιτουλάριου εκλέκτορα της Έσσης και βασιλιά της Φινλανδίας και της Μαργαρίτας, κόρης του Φρειδερίκου Γ΄ αυτοκράτορα της Γερμανίας.

Τα δύο μεγαλύτερα αδέλφια του απεβίωσαν 23 και 20 ετών σε μάχη, στον Α΄ Παγκόσμιο Πόλεμο. Τον πατέρα του τον διαδέχθηκε στους τίτλους του ο τρίτος αδελφός του Φίλιππος της Έσσης, ο οποίος κληρονόμησε και τον τίτλο του μεγάλου δούκα της Έσσης & παρά τω Ρήνω από τον τελευταίο απόγονο του κλάδου της Έσσης-Ντάρμστατ. 

Ο Φίλιππος ήταν μέλος των Ναζί και το ίδιο ο Χριστόφορος: έγινε στο Γ΄ Ραιχ διευθυντής του Υπουργείου Αεροπορίας, διοικητής των αποθεμάτων της αεροπορίας και Ανώτερος αρχηγός (Oberführer) της Επιλαχίας Περιφρούρησης (Schutzstaffel, SS). Σκοτώθηκε σε αεροπορικό δυστύχημα στα Απέννινα όρη, κοντά στο Φορλί της Ιταλίας και το πτώμα του βρέθηκε τη μεθεπόμενη ημέρα.

Οικογένεια
Νυμφεύτηκε το 1930 τη Σοφία, κόρη του Ανδρέα πρίγκιπα της Ελλάδας και είχε τέκνα:
 Χριστίνα 1933-2011, παντρεύτηκε πρώτα τον Ανδρέα Καρατζόρτζεβιτς πρίγκιπα της Γιουγκοσλαβίας και έπειτα τον Ρόμπερτ-Φλόρις φαν Έυκ.
 Δωροθέα γενν. 1934, παντρεύτηκε τον Φρήντριχ πρίγκιπα του Βίντις-Γκριτς.
 Κάρολος γενν. 1937, πρίγκιπας της Έσσης-Κάσσελ. Παιδιά του είναι ο Χριστόφορος και η Ειρήνη.
 Ράινερ γενν. 1939, πρίγκιπας της Έσσης-Κάσσελ. Άγαμος.
 Κλαρίσσα γενν. 1944, παντρεύτηκε τον Ζαν-Κλωντ Ντερριάν.

Αναφορές

Οίκος της Έσσης